ಕಲಬುರಗಿ: ಜಿ.ಪಂ. ಸಿಇಒ ಬದೋಲೆ ನೇತೃತ್ವದಲ್ಲಿ ಲೀಡ್ ಬ್ಯಾಂಕ್ ಸಲಹಾ ಸಮಿತಿ ಸಭೆ ಕಲಬುರಗಿ: ಜಿಲ್ಲಾ ಲೀಡ್ ಬ್ಯಾಂಕ್ ನೇತೃತ್ವದಲ್ಲಿ ಪ್ರಸಕ್ತ ವರ್ಷದಲ್ಲಿ 9980 ಕೋಟಿ ಸಾಲ ನೀಡುವ ಗುರಿ ಹೊಂದಲಾಗಿದ್ದು, ಕಳೆದ ಬಾರಿಗೆ ಹೋಲಿಸಿದರೆ ಈ ಬಾರಿ ಹೆಚ್ಚುವರಿಯಾಗಿ 579 ಕೋಟಿ ಸಾಲ ನೀಡಲಾಗುತ್ತಿದೆ. ಬ್ಯಾಂಕುಗಳು ಆದ್ಯತಾ ವಲಯಗಳಿಗೆ ತಕ್ಷಣ ಸಾಲ ಮಂಜೂರು ಮಾಡಬೇಕು ಎಂದು ಜಿಲ್ಲಾ ಪಂಚಾಯಿತಿ ಮುಖ್ಯ ಕಾರ್ಯನಿರ್ವಾಹಕ ಅಧಿಕಾರಿ ಡಾ. ಗಿರೀಶ್ ಬದೋಲೆ ಸೂಚನೆ ನೀಡಿದರು. ನಗರದಲ್ಲಿ ಲೀಡ್ ಬ್ಯಾಂಕ್ ಆಯೋಜಿಸಿದ್ದ ವಿವಿಧ ಬ್ಯಾಂಕುಗಳ ಜಿಲ್ಲಾ ಸಲಹಾ ಸಮಿತಿ ಸಭೆಯ ಅಧ್ಯಕ್ಷತೆ ವಹಿಸಿ ಅವರು ಮಾತನಾಡಿದರು. ಸರ್ಕಾರದ ವಿವಿಧ ಯೋಜನೆಗಳು ಯಶಸ್ವಿಯಾಗಬೇಕು ಎಂದರೆ ಬ್ಯಾಂಕುಗಳು ಫಲಾನುಭವಿಗಳಿಗೆ ಸಾಲ ನೀಡಬೇಕು. ಆದ್ಯತಾ ವಲಯಕ್ಕೆ ಎಷ್ಟು ಗುರಿ ಹೊಂದಲಾಗಿದೆಯೋ ಅಷ್ಟನ್ನೂ ನೀಡಬೇಕು. ಪಿ.ಎಂ. ಸ್ವನಿಧಿ ಯೋಜನೆಯಡಿ ಹೆಚ್ಚು ಸಾಲ ನೀಡುವ ಮೂಲಕ ರಾಜ್ಯದಲ್ಲೇ ಪ್ರಥಮ ಜಿಲ್ಲೆಯಾಗಿ ಕಲಬುರಗಿ ಹೊರಹೊಮ್ಮಿದ್ದು ಸ್ವಾಗತಾರ್ಹ. ಅದರ ಜೊತೆಗೆ, ಇತರೆ ಯೋಜನೆಗಳಿಗೂ ಆರ್ಥಿಕ ನೆರವನ್ನು ನೀಡಬೇಕು ಎಂದು ಸೂಚನೆ ನೀಡಿದರು. ಮೂರು ತಿಂಗಳಿಗೊಮ್ಮೆ ನಡೆಯುವ ಸಲಹಾ ಸಮಿತಿ ಸಭೆಗೂ ಬಾರದ ಬ್ಯಾಂಕ್ ಅಧಿಕಾರಿಗಳ ಬಗ್ಗೆ ಅಸಮಧಾನ ವ್ಯಕ್ತಪಡಿಸಿದ ಸಿಇಒ ಬದೋಲೆ, ಮುಂದಿನ ಸಭೆಗೆ ಹಾಜರಾಗುವಂತೆ ಪತ್ರ ಬರೆಯಲು ಜಿಲ್ಲಾ ಲೀಡ್ ಬ್ಯಾಂಕ್ ವ್ಯವಸ್ಥಾಪಕರಿಗೆ ನಿರ್ದೇಶನ ನೀಡಿದರು. ಕೋಟಕ್ ಮಹಿಂದ್ರಾ, ಇಂಡಿಯನ್ ಓವರ್ ಸೀಸ್ ಬ್ಯಾಂಕ್, ಐಡಿಬಿಐ, ತಮಿಳನಾಡು ಮರ್ಚಂಟೈಲ್ ಬ್ಯಾಂಕ್, ಫೆಡರಲ್ ಬ್ಯಾಂಕ್, ಇಂಡಿಯನ್ ಬ್ಯಾಂಕ್, ಬ್ಯಾಂಕ್ ಆಫ್ ಇಂಡಿಯಾಗಳ ಠೇವಣಿ ಹಾಗೂ ಸಾಲ ವಿತರಣೆಯ ಸರಾಸರಿ ಪ್ರಮಾಣ ತುಂಬಾ ಕಡಿಮೆ ಇರುವುದಕ್ಕೆ ಅಸಮಾಧಾನ ವ್ಯಕ್ತಪಡಿಸಿದ ಸಿಇಒ, ಠೇವಣಿ ಮೊತ್ತದ ಶೇ 60ರಷ್ಟು ಸಾಲ ನೀಡಬೇಕೆಂದು ನಿಯಮವಿದ್ದು, ಇದನ್ನು ಕಟ್ಟುನಿಟ್ಟಾಗಿ ಅನುಷ್ಠಾನವಾಗಬೇಕು. ನಿಗದಿತ ಗುರಿ ತಲುಪಲು ಆಯಾ ಬ್ಯಾಂಕ್ಗಳ ನಿಯಂತ್ರಣಾಧಿಕಾರಿಗಳಿಗೆ ಪತ್ರ ಬರೆಯುವಂತೆ ಲೀಡ್ ಬ್ಯಾಂಕ್ ವ್ಯವಸ್ಥಾಪಕ ಮಲ್ಲಿಕಾರ್ಜುನ ಅವರಿಗೆ ಸೂಚಿಸಿದರು. 15 ದಿನದಲ್ಲಿ ಸಾಲ ವಿತರಿಸಿ: ಬೀದಿಬದಿ ವ್ಯಾಪಾರಿಗಳಿಗೆ ಸಾಲ ನೀಡುವ ಪಿಎಂಸ್ವನಿದಿ ಯೋಜನೆಯಡಿ ಸ್ಥಳೀಯ ಸಂಸ್ಥೆಗಳಿಂದ ಬರುವ ಪ್ರಸ್ತಾವಗಳಿಗೆ, ಅರ್ಹತೆ ಇದ್ದಲ್ಲಿ 15 ದಿನದಲ್ಲಿ ಸಾಲ ಮಂಜೂರಾತಿ ನೀಡಬೇಕು. ಕ್ರೆಡಿಟ್ ಸ್ಕೋರ್ ಕಾರಣ ನೀಡಿ ಸಾಲ ಮಂಜೂರಾತಿಗೆ ಬ್ಯಾಂಕುಗಳು ಹಿಂದೇಟು ಹಾಕುವಂತಿಲ್ಲ. ಯೋಜನೆಯಡಿ ಕ್ರೆಡಿಟ್ ಸ್ಕೋರ್ ಪರಿಗಣೆಗೆ ತೆಗೆದುಕೊಳ್ಳಬಾರದೆಂದು ಕೇಂದ್ರ ಸರ್ಕಾರ ಸ್ಪಷ್ಟವಾಗಿ ತಿಳಿಸಿದೆ ಎಂದರು. ಪಿ.ಎಂಸ್ವನಿಧಿಯಡಿ 430 ಪ್ರಸ್ತಾವನೆಗಳು ತಾಂತ್ರಿಕ ಕಾರಣ ನೀಡಿ ಬ್ಯಾಂಕುಗಳಿಂದ ಹಿಂದಿರುಗಿಸಲಾಗಿದೆ. ಇದನ್ನು ಬ್ಯಾಂಕುಗಳು ಮಂಜೂರಾತಿಗೆ ಕ್ರಮ ವಹಿಸಬೇಕು ಎಂದು ಡಿಯುಡಿಸಿ ಕಚೇರಿಯ ಕೌಶಲ ಅಧಿಕಾರಿ ರಾಜಕುಮಾರ ಗುತ್ತೇದಾರ ಸಭೆ ಗಮನಕ್ಕೆ ತಂದರು. ಕೂಡಲೆ ಈ ಅರ್ಜಿಗಳನ್ನು ಪರಿಶೀಲಿಸುವಂತೆ ಬ್ಯಾಂಕ್ ಅಧಿಕಾರಿಗಳಿಗೆ ಡಾ. ಬದೋಲೆ ಸೂಚಿಸಿದರು. ಈ ಯೋಜನೆಯಡಿ ಗರಿಷ್ಠ 10 ಸಾವಿರ ಸಾಲ ನೀಡಲಾಗುತ್ತದೆ. ಆದರೆ, ಕಲಬುರಗಿಯ ಕೆಲ ಬೀದಿ ಬದಿ ವ್ಯಾಪಾರಿಗಳು ನಿತ್ಯ 10ರಿಂದ 20 ಸಾವಿರ ವಹಿವಾಟು ಮಾಡುತ್ತಾರೆ. ಹಾಗಾಗಿ, ಇಷ್ಟು ಕಡಿಮೆ ಮೊತ್ತ ಬೇಡ ಎನ್ನುತ್ತಾರೆ ಎಂದು ಲೀಡ್ ಬ್ಯಾಂಕ್ ವ್ಯವಸ್ಥಾಪಕ ಮಲ್ಲಿಕಾರ್ಜುನ ತಿಳಿಸಿದರು. ಪ್ರಧಾನಮಂತ್ರಿ ಫಸಲ್ ಬಿಮಾ ಯೋಜನೆಯಡಿ ಪ್ರಸಕ್ತ ವರ್ಷ 2 ಲಕ್ಷ ಬೆಳೆ ವಿಮೆ ಮಾಡಿಸುವ ಗುರಿ ಹೊಂದಿದೆ. ಇದರಲ್ಲಿ ಡಿಸಿಸಿ ಬ್ಯಾಂಕ್ 1 ಲಕ್ಷ ನೋಂದಣಿ ಮಾಡಿಸುವ ಭರವಸೆ ನೀಡಿದ್ದು, ಉಳಿದ 1 ಲಕ್ಷ ರೈತರ ನೋಂದಣಿಯನ್ನು ರಾಷ್ಟ್ರೀಕೃತ ಬ್ಯಾಂಕುಗಳು ಮಾಡಬೇಕಿವೆ. ಇದರಲ್ಲಿ ಈವರೆಗೆ 5 ಸಾವಿರ ಬೆಳೆ ವಿಮೆ ನೋಂದಣಿ ಬ್ಯಾಂಕುಗಳು ಮಾಡಿಸಿವೆ ಎಂದರು. ಸಭೆಯಲ್ಲಿ ನಬಾರ್ಡ್ ಬ್ಯಾಂಕಿನ ಡಿಡಿಎಂ ರಮೇಶ ಭಟ್, ಎಸ್ಬಿಐ ಪ್ರಾದೇಶಿಕ ವ್ಯವಸ್ಥಾಪಕಿ ಸುಮಾ ಎಸ್.ಎಚ್., ಕೃಷ್ಣಾ ಗ್ರಾಮೀಣ ಬ್ಯಾಂಕ್ ಎಜಿಎಂ ಗುರುರಾಜ, ಯೂನಿಯನ್ ಬ್ಯಾಂಕ್ ಆಫ್ ಇಂಡಿಯಾ ಡೆಪ್ಯೂಟಿ ರೀಜನಲ್ ಹೆಡ್ ರಾಜಕುಮಾರ ಸೇರಿದಂತೆ ಇನ್ನಿತರ ಬ್ಯಾಂಕಿನ ಹಿರಿಯ ಅಧಿಕಾರಿಗಳು ಇದ್ದರು. ಅಲ್ಪಸಂಖ್ಯಾತರಿಗೆ ಸಾಲ ನೀಡಲು ಹಿಂದೇಟು! ಅಲ್ಪಸಂಖ್ಯಾತ ಸಮುದಾಯದವರಿಗೆ ಒಟ್ಟು ಸಾಲದ ಪೈಕಿ ಶೇ 15ರಷ್ಟು ನೀಡಬೇಕು ಎಂಬ ನಿಯಮವಿದೆ. ಆದರೆ, ಜಿಲ್ಲೆಯಲ್ಲಿ ಶೇ 8.76ರಷ್ಟು ಜನರಿಗೆ ನೀಡಲಾಗಿದೆ ಎಂಬ ವರದಿ ಗಮನಿಸಿದ ಜಿ.ಪಂ. ಸಿಇಒ ಡಾ. ಗಿರೀಶ್ ಬದೋಲೆ ಅಸಮಾಧಾನ ವ್ಯಕ್ತಪಡಿಸಿದರು. ಕಲಬುರಗಿ ಜಿಲ್ಲೆಯನ್ನು ಅಲ್ಪಸಂಖ್ಯಾತರ ಕೇಂದ್ರಿತ ಜಿಲ್ಲೆ ಎಂದು ಕೇಂದ್ರ ಸರ್ಕಾರ ಪರಿಗಣಿಸಿದೆ. ಆದ್ದರಿಂದ ಗುರಿ ಇದ್ದಷ್ಟು ಅಲ್ಪಸಂಖ್ಯಾತರಿಗೆ ಸಾಲ ನೀಡಲು ಎಲ್ಲ ಬ್ಯಾಂಕುಗಳು ಕ್ರಮ ಕೈಒಳ್ಳಬೇಕು ಎಂದು ತಾಕೀತು ಮಾಡಿದರು. ಅಂಕಿ ಅಂಶ 9980 ಕೋಟಿ ಪ್ರಸಕ್ತ ಆರ್ಥಿಕ ವರ್ಷದಲ್ಲಿ ಸಾಲ ನೀಡುವ ಗುರಿ 5542 ಕೋಟಿ ಕೃಷಿ ವಲಯಕ್ಕೆ ನೀಡಬೇಕಾದ ಸಾಲ 2317 ಕೋಟಿ ಇತರೆ ಆದ್ಯತಾ ವಲಯಗಳಿಗೆ 2121 ಕೋಟಿ ಆದ್ಯತೇತರ ವಲಯಕ್ಕೆ ಸಾಲ ಸಾಲ ವಿತರಣೆಯ ಗುರಿ ತಾಲ್ಲೂಕು ಮೊತ್ತ ಕೋಟಿಗಳಲ್ಲಿ ಕಲಬುರಗಿ 4249.71 ಅಫಜಲಪುರ 1056.06 ಆಳಂದ 965.54 ಚಿಂಚೋಳಿ 480.01 ಚಿತ್ತಾಪೂರ 759.41 ಜೇವರ್ಗಿ 584.21 ಕಾಳಗಿ 311.37 ಕಮಲಾಪುರ 413.19 ಸೇಡಂ 727 ಶಹಾಬಾದ 214.56 ಯಡ್ರಾಮಿ 218.94